Vandaalit tuhosivat vuosien työn - auttavatko johtolangat jäljille?
"Tuli aikamoinen syntymäpäivälahja"
Vandaalit tuhosivat vuosien työn
Keskiviikko 1.5.2013 klo 12.23
Taloa oli remontoitu vuodesta 2008 lähtien ja se oli viimeistä silausta vaille valmis. Tuoreet kuvat kertovat järkyttävästä käänteestä.
Jean Ramsay kertoo, että Vantaan Nissbackan kartanon Veistospuiston alueella oli remontoitu yksikerroksista asuintaloa jo useamman vuoden ajan.
Remontointi sujui hitaasti, koska kohdetta haluttiin remontoida vanhaa kunnioittaen. Esimerkiksi seinien eristykseen käytettiin vanhan ajan sahajauhoa lasivillan sijaan.
- Alueella on pyritty entisöimään kaikkia rakenteita alkuperäisen hengen mukaan ja menneiden sukupolvien työtä kunnioittaen.
- Budjettia söi erityisesti lattiarakenteiden uusiminen vuonna 2010. Viime syksynä taloon saatiin viimein vedettyä vedet. Se oli enää viimeistä silausta vaille valmis, Ramsay kertoo.
Talon valmistumista odotti erityisesti Ramsayn äiti, kuvanveistäjä Laila Pullinen. Pullinen asuu Nissbackan kartanossa, jonka tontilla remonttikohde sijaitsee. Pullinen täyttää kesäkuussa 80 vuotta ja talon odotettiin valmistuvan syntymäpäivien kunniaksi.
- Hän on tietenkin hyvin pettynyt ja murheissaan. Hän totesikin minulle, että tuli aikamoinen syntymäpäivälahja, Ramsay kertoo.
Poliisi ei tutki
Ilkivallantekijät olivat murtautuneet remonttikohteeseen murtamalla oven lukon. Koko karmeus selvisi Ramsaylle viime sunnuntaina, jolloin hän meni käymään remonttikohteessa pitkästä aikaa.
- Ensin huomasin, että ikkuna oli rikki.
Sisätiloissa odotti järkyttävä näky. Maalarinvalkoiset seinät oli sotkettu ruskealla petsillä ja kananmunilla. Lisäksi seinäpinnat olivat täynnä reikiä, sillä kohteessa oli nähtävästi viskelty puukkoa. Kuudesta ikkunasta neljä oli lyöty säpäleiksi.
- Tämä oli kyllä mykistävää kaikin tavoin. Siinä oli nähty niin paljon vaivaa ja tuhoaminen oli ollut niin tahallista.
Ilkivallantekijät olivat hyödyntäneet kaiken kohteessa olevan materiaalin. Lattialle oli tyhjennetty sahajauhoja, kahvinpuruja, mutaa ja maalia. Onni onnettomuudessa oli se, että uusien vastahiottujen- ja vahattujen lautalattioiden päällä oli vielä pahvia suojana.
- Ensin luulin, että seinällä olevan ruskeat jäljet ovat ulostetta.
Vandaalit jättivät johtolangat
Kaikista hämmentävintä oli kuitenkin se, ettei remonttikohteessa ollut säilytetty kananmunia, vaan ilkivallantekijät olivat tuoneet ne mukanaan.
- Sinne oli heitetty seiniin 12- ja 15 munan loota. Nehän on täytynyt kuljettaa paikan päälle varovasti metsän läpi, etteivät mene rikki, Ramsay pohtii.
Poliisi kirjasi tapauksesta rikosilmoituksen. Tuhotyötä ei oteta kuitenkaan tutkittavasi, koska tekijöistä ei ole mitään tietoa. Myös aikahaarukka on laaja, sillä tuhotyön epäillään tapahtuneen muutamien viikkojen sisään.
Tekijät jättivät kuitenkin jälkeensä kaksi johtolankaa, joiden selvittämiseksi Ramsay pyytää apua. Olohuoneeseen oli muotoiltu ilmastointiteipistä kirjainyhdistelmä "LKF G". Lisäksi peräseinän viereen oli veistetty puukolla teksti "SPF".
- Nämä tagit voivat antaa jotakin, Ramsay toivoo.
Yhdestä huoneesta löytyi myös selvä kengänjälki. Poliisin mukaan kengänkoko on 38.
Seuraavaksi mies aikoo olla yhteydessä vakuutusyhtiöön, jotta vahingot saadaan korjattua.
- Joudun tämän kaiken itse siivoamaan.